Liječnica splitskog KBC-a prošle subote odbila je 18-godišnjoj djevojci dati tzv. kontracepcijske tablete za "dan poslije". O cijelom slučaju izvijestila je njena prijateljica, koja ju je te subote otpratila na Hitni ginekološki prijam KBC-a Split, poslavši pismo redakciji Slobodne Dalmacije u kojem otkriva detalje posjeta KBC-u.

Kakav je to ginekolog koji odbija pregledati pacijenticu jer je pomislila o “day after” tabletama? Možda se i ne bih žalila da sam došla i našla medicinsku sestru, ujedno časnu, koja dobrovoljno volontira u bolnici i ne želi izdati tablete. Ali riječ je o doktorici koja za to prima plaću. Kako je mogu staviti da JEDINA dežura preko vikenda ako ima ta svoja vjerska uvjerenja, piše u pismu.

Djevojci je dežurna liječnica Katarina Dvornik odbila propisati “tabletu za dan poslije” govoreći joj da će time uništiti svoj život i da su to abortivna sredstva. Liječnica ju je, kad je čula zbog čega je djevojka došla, isprva odbila pregledati, navodi se u pismu 18-godišnjakinje.

– Dežurna liječnica kazala mi je da mi ona ima pravo uskratiti recept za tu tabletu i da nađem nekog drugog tko će mi to izdati. Ali koga da nađem u subotu popodne? Pa ne bih ni išla na Hitni ginekološki da sam imala izbora, a od poznanika sam čula da se tamo izdaju te tablete. No, kad sam vidjela kakav je stav dežurne liječnice, tražila sam da me pregleda neki drugi liječnik, ali su mi rekli da nema nikog drugog. Osim toga, nisam imala ni vremena jer se ta tableta mora popiti što prije kako bi djelovala, ispričala je djevojka.

Iako u čekaonici nije bila gužva, liječnica je djevojku pristala pregledati tek na inzistiranje prijateljice koja je tražila razgovor sa šefom klinike. No, nakon pregleda tabletu je odbila propisati.

– Nije mi dala ni konkretan odgovor na pitanje jesam li u fazi ciklusa kad bih mogla ostati trudna − ispričala je djevojka za Slobodnu Dalmaciju, a zbog ovog slučaja u bolnici je “pripravnost” podignuta na najvišu razinu i od svih aktera zatraženo je očitovanje, a i Ministarstvo zdravlja upoznato je sa slučajem.

>>Pilula za jutro poslije stiže dostavom na kućni prag